Valdimír Pútín, forseti Rússlands, segist fagna því að borgin Mariupol hafi verið frelsuð úr höndum Úkraínumanna. Pútín hefur skipað her sínum að hætta við áhlaup á stálverksmiðjuna þar sem varnarlið Úkraínuhers í borginni heldur til.
Lokaorrustan um borgina Mariupol hefur nú staðið yfir dögum saman. Í þrígang hafa rússnesk stjórnvöld gefið varnarliði úkraínuhers frest til að gefast upp, ellegar verði þeir drepnir. Þeir hermenn sem eftir eru, um tvö þúsund að því er talið, halda til í risavaxinni stálverksmiðju í borginni ásamt hundruðum almennra borgara sem hafa leitað þar skjóls. Vladimír Pútin, forseti Rússlands, og Sergei Shoigu varnarmálaráðherra áttu fund í morgun sem var sýndur í sjónvarpi. Shoigu tjáði Pútín að rússneski herinn ásamt her alþýðulýðveldisins Donetsk hafi tekist að frelsa Mariupol, borgin væri nú öll undir yfirráðum Rússa, utan Azovstal verksmiðjunnar.
"I consider the proposed storming of the industrial area pointless. I order to abort it
Þetta var Vladimír Pútín sem segist telja að það sé tilgangslaust að gera áhlaup á svæðið við verksmiðjuna. Ég skipa ykkur að hætta við, segir forsetinn. Hann segir að huga þurfi að lífi og heilsu rússneskra hermanna.
Block off this industrial area so that not even a fly comes through.
Þess í stað skipar Pútín að svæðið verði lokað alveg af, svo þétt að ekki einu sinni fluga geti komist þaðan. Úkraínsk stjórnvöld hafa brugðist við þessu, Oleksiy Arestovich ráðgjafi Úkraínuforseta hélt fréttamannafund fyrir skömmu.
This situation means the following - they (the Russian army) cannot physically capture Azovstal. They have understood this. They suffered huge losses there."
Arestovich segir að þetta þýði í raun að Rússar hafi orðið fyrir miklu mannfalli í Mariupol og þeir átti sig á því að þeir geti ekki náð verksmiðjunni.
Mariupol hefur frá upphafi verið eitt helsta skotmark Rússa og það hefur komið flestum á óvart hversu lengi Úkraínumenn hafa náð að verja borgina. Fréttaskýrendur telja að markmiðið með því að innsigla svæðið við verksmiðjuna sé að svelta þau sem þar dvelja og neyða þau þannig til uppgjafar. Rússneski herinn hóf stórsókn í austurhluta Úkraínu seint á mánudag en hernaðarsérfræðingar telja að Rússa hafi ekki unnið neina stórsigra síðan þá.

Forseti Rússlands hefur skipað her sínum að hætta við áhlaup á stálverksmiðjuna í Mariupol, þar sem varnarlið úkraínuhers heldur til. Hann vill að svæðið verði lokað af þannig að enginn sleppi út. 